สรรพากรชงคลังคงภาษีมูลค่าเพิ่ม7%ต่ออีก1ปี
กรมสรรพากรเสนอกระทรวงการคลังคงภาษีมูลค่าเพิ่มที่ 7% ต่อไปอีก 1 ปี หลังถึงกำหนดต้องขึ้นเป็น10%ในวันที่ 30 ก.ย. เหตุศก.ไทยยังไม่ฟื้นเต็มที่
12 ก.ย. 2559

กรมสรรพากรเสนอกระทรวงการคลังคงภาษีมูลค่าเพิ่มที่ 7% ต่อไปอีก 1 ปี หลังถึงกำหนดต้องขึ้นเป็น10%ในวันที่ 30 ก.ย. เหตุศก.ไทยยังไม่ฟื้นเต็มที่
นายประสงค์ พูนธเนศ อธิบดีกรมสรรพากร เปิดเผยว่า กรมสรรพากรได้เสนอกระทรวงการคลังให้คงภาษีมูลค่าเพิ่ม หรือ แวต จาก 10% เป็น 7% ที่จะสิ้นสุด 30 ก.ย. 2559 ออกไปอีก 1 ปี เนื่องจากเศรษฐกิจไทยยังฟื้นตัวไม่เต็มที่ การเพิ่มแวตในขณะนี้จะเป็นการเพิ่มภาระให้กับนักลงทุนและประชาชนมากขึ้น 
ที่ผ่านมารัฐบาลได้ออกมาตรการต่างๆ จำนวนมาก ได้ช่วยประชาชนฐานราก ซึ่งเป็นคนกลุ่มใหญ่ของประเทศ ที่ได้รับผลกระทบจากปัญหาภัยแล้ง ทำให้เพาะปลูกไม่ได้ส่งผลให้รายได้ลดลง นอกจากนี้การส่งออกของไทยก็ยังมีปัญหาจากเศรษฐกิจ หากมีการขึ้นแวตในขณะนี้จะเป็นการเพิ่มภาระให้กับผู้บริโภค และเพิ่มต้นทุนให้กับผู้ประกอบการ
ปัจจุบันการปรับขึ้นแวตทุก 1% จะทำให้กรมสรรพากรเก็บภาษีได้เพิ่มขึ้น 1 แสนล้านบาท จากที่ผ่านมาประมาณ 7 หมื่นล้านบาท เนื่องจากเศรษฐกิจของประเทศขยายโตเพิ่มขึ้นอย่างต่อเนื่อง แม้ว่าจะขยายตัวได้ต่ำแต่ก็ยังขยายตัวได้ทุกปี
สำหรับการเก็บภาษีของกรมสรรพากรในปีงบประมาณ 2559 คาดว่าจะเก็บได้ตามเป้าที่มีการปรับใหม่ที่ 1.75 ล้านล้านบาท ต่ำกว่าเป้าหมายเดิม 1.4 แสนล้านบาท เนื่องจากราคาน้ำมันต่ำ และการเก็บภาษีปิโตรเลียมได้ต่ำกว่าเป้าหมาย ทำให้ภาษีส่วนนี้หายไปกว่า 1 แสนล้านบาท
ขณะที่การเก็บภาษีปีงบประมาณ 2560 วงเงิน 1.82 ล้านล้านบาท คาดว่าจะเก็บได้ตามเป้าหมายที่ตั้งไว้ เนื่องจากมาตรการบัญชีเดียวทำให้ผู้ประกอบการเสียภาษีสอดคล้องกับความเป็นจริงมากขึ้น นอกจากนี้เศรษฐกิจปี 2560 รัฐบาลคาดว่าจะขยายตัวได้มากกว่าปี 2559 ก็จะทำให้การเก็บภาษีของกรมสรรพากรเพิ่มมากขึ้น
นายประสงค์ กล่าวว่า ที่ผ่านมากรมสรรพากรได้เพิ่มประสิทธิภาพ โดยการขยายฐานภาษีอย่างต่อเนื่อง การเก็บภาษีนิติบุคคลที่ดำเนินการอยู่มี 6 แสนราย ตามที่ได้จดทะเบียนกับกระทรวงพาณิชย์ ซึ่งในขณะนี้กรมสรรพากรมีมาตรการให้ผู้ประกอบการบุคคลธรรมดาจดทะเบียนเป็นนิติบุคคล ก่อนหน้านี้มีการดำเนินการกับร้านค้าทอง ร้านขายยา และต่อไปจะทำกับผู้ประกอบการท่องเที่ยว อาจจะทำให้ขยายฐานภาษีนิติบุคคลได้ถึง 1 แสนราย
ในส่วนของผู้เสียภาษีบุคคลธรรมดาปัจจุบันมีอยู่ 11 ล้านคน จากก่อนหน้าประมาณ 8 ล้านคน มีการเพิ่มขึ้นต่อเนื่อง แต่จำนวนการเก็บภาษีก็อาจจะไม่เพิ่มขึ้นมาก เพราะมีการลดภาษีบุคคลหลายครั้ง ล่าสุดในปี 2560 ก็จะมีการลดอัตราภาษีรวมถึงหักลดหย่อนเพิ่มมากขึ้น ทำให้มีผู้เสียภาษีบุคคลธรรมดาลดลง